b'\n_START_ARTICLE_\nYoga-vasistha\n_START_PARAGRAPH_\nYoga-vasistha (sanskrit: \xe0\xa4\xaf\xe0\xa5\x8b\xe0\xa4\x97-\xe0\xa4\xb5\xe0\xa4\xbe\xe0\xa4\xb8\xe0\xa4\xbf\xe0\xa4\xb7\xe0\xa5\x8d\xe0\xa4\xa0) er en hinduistisk tekst, skrevet en gang etter 900-tallet. Teksten skildrer en samtale mellom fyrst Rama og vismannen Vasistha._NEWLINE_Samtalen er lagt til en fase i Ramas liv som foreg\xc3\xa5r f\xc3\xb8r hendelsene som skildres i Ramayana. \xc2\xabI denne teksten brukes fortellingen om guden Rama som en ramme for \xc3\xa5 fremme ideene til det religi\xc3\xb8se tankesystemet Advaita vedanta\xc2\xbb, som er \xc2\xabet hinduistisk tekstfortolkningssystem som gir en ikke-dualistisk fortolkning av upanishadene. Advaita vedanta sier at det bare er \xc3\xa9n virkelighet, brahman, og at den er identisk med selvet, som i India ofte er forst\xc3\xa5tt som innholdstom bevissthet\xc2\xbb._NEWLINE_Teksten er en viktig tekst innenfor yogatradisjonene, selv om dens monistiske verdensbilde adskiller seg markant fra det dualistiske verdensbildet i Yogasutra. Dette skyldes at yoga\xc3\xb8velser og meditasjon etterhvert ble en s\xc3\xa5 sentral aktivitet innen hinduismen at den kom til \xc3\xa5 ber\xc3\xb8re flere sv\xc3\xa6rt ulike tradisjoner og skoler. Yoga-vasistha inneholder b\xc3\xa5de veiledning i yoga-ut\xc3\xb8velse, og fortellinger om kjente yogier.'